input: NARIADENIE KOMISIE (EÚ) č. 738/2013
  z 30. júla 2013,
  ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o použitie určitých prídavných látok v náhradách rybích ikier na báze morských rias
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä jeho článok 10 ods. 3,
  keďže:
  (1)
  V prílohe II k nariadeniu (ES) č. 1333/2008 je stanovený zoznam Únie obsahujúci potravinárske prídavné látky schválené na používanie v potravinách, ako aj podmienky ich používania.
  (2)
  Tento zoznam je možné aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), buď na podnet Komisie, alebo na základe žiadosti.
  (3)
  Dňa 1. februára 2011 bola doručená a členským štátom postúpená žiadosť o povolenie použitia niekoľkých prídavných látok v náhradách rybích ikier na báze morských rias.
  (4)
  Náhrady rybích ikier na báze morských rias sa vyrábajú z výťažkov z morských rias, ktoré tvoria asi 85 % výrobku. Ďalšími zložkami sú voda, koreniny a povolené prídavné látky. Náhrady rybích ikier na báze morských rias patria do kategórie potravín 04.2.4.1 „Ovocné a zeleninové prípravky okrem kompótov“ v zmysle časti D zoznamu Únie obsahujúceho prídavné látky v potravinách v prílohe II k nariadeniu (ES) č. 1333/2008.
  (5)
  Keďže tieto výrobky nevyzerajú atraktívne, je potrebné použiť určité potravinárske farbivá. Treba použiť sladidlá, ktoré upravia ich chuť, potlačia horkosť, pričom bez použitia cukrov by zároveň došlo k obmedzeniu mikrobiologickej stability a trvanlivosti týchto výrobkov. Dodatočne požadované prídavné látky sú potrebné ako stabilizátory a antioxidanty.
  (6)
  Náhrady rybích ikier na báze morských rias sa používajú najmä ako príloha alebo ozdoba jedál a takisto ako alternatíva k rybím ikrám. Expozíciu z dôvodu ďalšieho použitia týchto prídavných látok by preto bolo možné považovať za zanedbateľnú v porovnaní s ich použitím v iných potravinách a nie je pravdepodobné, že bude mať vplyv na ľudské zdravie. Preto je vhodné povoliť používanie určitých farbív, sladidiel, antioxidantov a stabilizátorov v náhradách rybích ikier.
  (7)
  Komisia musí podľa článku 3 ods. 2 nariadenia (ES) č. 1331/2008 požiadať Európsky úrad pre bezpečnosť potravín o stanovisko s cieľom aktualizovať zoznam Únie obsahujúci prídavné látky v potravinách stanovené v prílohe II k nariadeniu (ES) č. 1333/2008 okrem prípadu, keď sa nepredpokladá, že predmetná aktualizácia bude mať vplyv na ľudské zdravie. Keďže povolenie používať kurkumín (E 100), riboflavíny (E 101), košenilu, kyselinu karmínovú, karmíny (E 120), meďnaté komplexy chlorofylov a chlorofylínov (E 141), obyčajné karamely (E 150a), aktívne uhlie (E 153), karotény (E 160a), paprikový extrakt, kapsantín, kapsorubín (E 160c), beta-apo-8'-karotenal (C 30) (E 160e), cviklovú červenú, betanín (E 162), antokyaníny (E 163), oxid titaničitý (E 171), oxidy a hydroxidy železa (E 172), extrakty z rozmarínu (E 392), kyselinu fosforečnú - fosforečnany - di- tri- a polyfosforečnany (E 338 - 452) a sacharín a jeho soli Na, K, Ca (E 954) v náhradách rybích ikier na báze morských rias znamená aktualizáciu spomínaného zoznamu, ktorá podľa všetkého nebude mať vplyv na ľudské zdravie, nie je potrebné žiadať stanovisko Európskeho úradu pre bezpečnosť potravín.
  (8)
  Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
  (9)
  Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
  PRIJALA TOTO NARIADENIE:
  Článok 1
  Príloha II k nariadeniu (ES) č. 1333/2008 sa týmto mení v súlade s prílohou k tomuto nariadeniu.
  Článok 2
  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 30. júla 2013